Анемари Бострьом
Ще дойде ден и ще се влюбиш в мен…

Превод от немски: Венцеслав Константинов, —

chitanka.info

Ще дойде ден и ще се влюбиш в мен

тъй неизбежно, както се редуват

сезоните. И ще ме вземеш в плен

с целувка, без да питаш как жадуват

за теб очите ми. Така лъчите

на слънцето безмилостно нахлуват

в снега, затиснал с тежък сън лъките.

На тях се доверява планината,

тъй както аз повярвах на звездите

и устните ти. Искам в синевата

на нови дни с усмивка да се слея.

Ще ми стопиш леда, сковал душата,

ще се пробудя, скъпи, ще живея!

1947

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.